1.  ปัจจัยความเสี่ยง

จากลักษณะการประกอบธุรกิจของบริษัทฯ
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัทฯ มีดังนี้

1.  ความเสี่ยงจากการประกอบธุรกิจ

  ยอดขาย

ที่ผ่านมาบริษัทฯ มียอดขายที่เพิ่มขึ้นอย่างต่อเนื่องทุกปี ซึ่งเป็นผลจากการที่ทางบริษัทฯ
ได้มีการวางแผนการทำงาน และการจัดทำงบประมาณยอดขาย รวมทั้งมีการเพิ่มมาตรการต่างๆ
ที่จะช่วยลดความเสี่ยงจากการที่ยอดขายไม่เป็นไปตามเป้าหมายที่ตั้งไว้
โดยบริษัทฯได้มีการจัดทำโฆษณา และส่งเสริมการขายอย่างต่อเนื่อง
ตลอดจนปรับรายการสินค้าให้สอดคล้องกับความต้องการของลูกค้าอยู่เสมอ
อีกทั้งมีการบริการด้านต่างๆ เพื่อเป็นการรักษาและเพิ่มฐานลูกค้า ตัวอย่างเช่น
สมาชิกบัตรเครดิตโฮมโปร การบริการออกแบบ การบริการติดตั้ง เป็นต้น

สินค้าคงคลัง

ในปี 2546 และปี 2547 บริษัทฯ มีสินค้าคงคลังสุทธิเท่ากับ 1,702.3 ล้านบาท และ 2,168.0
ล้านบาท มีระยะเวลาการขายสินค้าเฉลี่ยเท่ากับ 100 วัน และ 90 วัน
และมีระยะเวลาการชำระหนี้เท่ากับ 116 วัน และ 103 วัน ตามลำดับ ทำให้บริษัทฯ
มีระยะเวลาการขายสินค้าสั้นกว่าระยะเวลาการชำระหนี้อยู่ 16 วัน ในปี 2546 และ 13 วันในปี
2547 อย่างไรก็ตาม บริษัทฯ
ได้พยายามลดระยะเวลาการขายสินค้าลงโดยสร้างศูนย์กระจายสินค้าแห่งใหม่
และนำระบบคอมพิวเตอร์เข้ามาใช้ เพื่อเพิ่มประสิทธิภาพในการบริหารสินค้าคงคลัง
และมีการจัดกลุ่มสินค้าเป็น 3 กลุ่ม ได้แก่ สินค้าที่ต้องจัดเก็บเพื่อกระจายให้สาขา (Put Away)
สินค้าที่รับจาก Supplier แล้วส่งต่อสาขาทันที (Flow Through)
และสินค้าที่จัดส่งให้ลูกค้าโดยตรงพร้อมบริการติดตั้ง(Home Delivery)
ซึ่งจะทำให้มีสินค้าในปริมาณที่เหมาะสม ลดการสูญเสียโอกาสในการขาย
ลดต้นทุนการเก็บรักษาสินค้าและต้นทุนการขนส่งสินค้าอีกด้วย

ในกรณีของสินค้าที่ขายช้า จะทำการเปลี่ยน และ/หรือ คืนผู้ผลิต หรือนำมาลดราคาล้างสต็อก
(Clearance) เพื่อไม่ให้เกิดภาระเงินทุนจมในสินค้าที่ไม่สร้างรายได้

การลงทุน

ในปี 2547 บริษัทฯ มีสาขาที่เปิดดำเนินการแล้วทั้งสิ้น 18 สาขา ซึ่งแผนการลงทุนในปี 2548
บริษัทฯ มีโครงการที่จะเปิดสาขาอีกประมาณ 4 แห่ง คือ สาขาเพชรเกษม-หนองแขม,
สาขาพระราม 5-ราชพฤกษ์, สาขาบางนา-ตราด และสาขาเอกมัย-รามอินทรา ซึ่งทั้ง 4
สาขาจะใช้เงินลงทุนประมาณ 1,700 ล้านบาท โดยใช้กระแสเงินสดจากการดำเนินงาน
เงินจากการใช้สิทธิใบสำคัญแสดงสิทธิ (HMPRO-W1) จำนวน 184.5 ล้านหุ้น
ซึ่งจะครบกำหนดใช้สิทธิในเดือนกรกฎาคม 2548 คิดเป็นจำนวนเงินประมาณ 554 ล้านบาท
และจากการออกหุ้นกู้ 1,000 ล้านบาท โดยบริษัทฯ มีกระแสเงินสดเข้าประมาณ 2,300 ล้านบาท
ซึ่งหามามากกว่าการลงทุน 600 ล้านบาทและนำเงินส่วนนี้สำหรับการหาที่ดินเตรียมในปี 2549

ทั้งนี้จากการที่บริษัทฯ มีนโยบายที่จะขยายสาขาอย่างต่อเนื่อง
ซึ่งอาจมีความเสี่ยงในกรณีที่ผลประกอบการของสาขาที่เปิดใหม่ไม่เป็นไปตามเป้าหมายที่ได้ประมาณการไว้
และอาจส่งผลกระทบต่อผลประกอบการโดยรวมนั้น บริษัทฯ
จึงมีมาตรการที่จะลดความเสี่ยงจากการลงทุนขยายสาขา
โดยการตัดสินใจที่จะเปิดสาขาใหม่ในแต่ละครั้ง บริษัทฯ จะมีการวิเคราะห์ผลตอบแทนจากการลงทุน
ที่ทำการศึกษาถึงลักษณะทำเลที่ตั้งที่อยู่ใกล้แหล่งชุมชน เงินทุน ยอดขาย จุดคุ้มทุนในการลงทุน
อัตราผลตอบแทนหรือกำไรที่จะได้รับ และความพร้อมของบุคลากรในการขยายสาขา
เพื่อกำหนดเป้าหมายในปีต่อไป รวมทั้งเสนอแผนดำเนินการและจัดทำงบประมาณประจำปี
โดยต้องผ่านการพิจารณาและได้รับอนุมัติจากคณะกรรมการก่อนนำไปดำเนินการจริง
รวมถึงมีการติดตามผลประกอบการและความคืบหน้าของแผนทุกเดือน ซึ่งจะช่วยให้บริษัทฯ
สามารถวางแผนรับความเสี่ยงที่อาจจะเกิดได้ทันท่วงที

  การปฏิบัติงาน

โดยที่บริษัทฯ เป็นธุรกิจค้าปลีก มีความเสี่ยงจากการสูญเสียหรือเสียหายจากการปฏิบัติงาน บริษัทฯ
มีหน่วยงานที่รับผิดชอบเกี่ยวกับความเสียหายดังกล่าว คือ ฝ่ายป้องกันการสูญเสีย (Loss
Prevention)
ที่รับผิดชอบดูแลเรื่องความเสี่ยงที่อาจจะก่อให้เกิดความสูญเสียในทรัพย์สินของบริษัทฯ
รวมทั้งการทุจริตของพนักงาน เช่น อัคคีภัย วินาศภัย และโจรกรรม เป็นต้น

ลูกหนี้

บริษัทฯ ขายสินค้าและบริการที่เกี่ยวข้องกับบ้านและที่อยู่อาศัยโดยแบ่งกลุ่มลูกค้าเป็น 2 กลุ่ม คือ
กลุ่มลูกค้ารายย่อย ซึ่งเป็นการขายเงินสด และกลุ่มผู้รับเหมาก่อสร้างทั่วไปและเจ้าของโครงการ
ซึ่งเป็นการขายโดยให้เครดิต ทั้งนี้ในปี 2546 และปี 2547 บริษัทฯ
มีสัดส่วนการขายเงินสดคิดเป็นสัดส่วนร้อยละ 93 และ 94 ของยอดขายทั้งหมดตามลำดับ
ซึ่งนอกจากจะช่วยลดความเสี่ยงจากหนี้สูญแล้วยังช่วยให้สภาพคล่องของบริษัทฯดีขึ้นด้วย
นอกจากนี้ในการขายเงินเชื่อ หรือให้เครดิตนั้น
บริษัทฯจะเน้นการขายให้กับเจ้าของโครงการที่มีฐานะการเงินที่ดีซึ่งเป็นกลุ่มผู้ถือหุ้นของบริษัทฯ เช่น
แลนด์ แอนด์ เฮ้าส์ และ ควอลิตี้ เฮ้าส์
หรือผู้รับเหมาที่มีหนังสือค้ำประกันแทนการขายผู้รับเหมารายย่อยทั่วไป ทั้งนี้ ณ สิ้นปี 2546 และปี
2547 บริษัทฯ มีลูกหนี้ค้างชำระอยู่ 142.4 และ 192.0 ล้านบาท
โดยคิดเป็นลูกหนี้บัตรเครดิตเท่ากับ 19.9 และ 29.3 ล้านบาท ตามลำดับ_
มีสำรองค่าเผื่อหนี้สงสัยจะสูญคิดเป็นมูลค่าประมาณ 21.2 ล้านบาท
ซึ่งผู้บริหารได้ประเมินระยะเวลาที่กำหนดในการชำระหนี้และสถานะทางการเงินของลูกหนี้แต่ละรายแล้ว
บริษัทฯเห็นว่าค่าเผื่อหนี้สงสัยจะสูญที่ตั้งไว้เพียงพอและเหมาะสมแล้ว

2.  ความเสี่ยงจากการแข่งขัน

ธุรกิจของบริษัทฯเป็นธุรกิจค้าปลีกที่มีคู่แข่งขันทางตรง และคู่แข่งขันทางอ้อมหลายทาง เช่น
ร้านค้าปลีกหรือห้างสรรพสินค้า ร้านค้าสินค้าเฉพาะอย่าง (Specialty Store)
และร้านค้าย่อยทั่วไป แต่บริษัทฯได้สร้างความแตกต่างจากธุรกิจค้าปลีกอื่น
โดยมุ่งเน้นที่จะจำหน่ายสินค้าและบริการที่เกี่ยวข้องกับการก่อสร้าง ซ่อมแซม ตกแต่ง
และต่อเติมบ้านและที่อยู่อาศัยครบวงจร มีการจัดหาสินค้าที่มีคุณภาพดีในราคาถูก
โดยเน้นความหลากหลายและมีให้เลือกครบครัน (Variety and Assortment)
จัดให้มีบริการผู้รับเหมารายย่อยในงานต่างๆ อาทิ งานระบบไฟฟ้า ระบบประปา งานซ่อมแซม
งานติดตั้งอุปกรณ์ต่าง ๆ เป็นต้น ตลอดจนการให้ความรู้เกี่ยวกับตัวสินค้าและวิธีการใช้งานแก่ลูกค้า
เพื่อช่วยให้ลูกค้าตัดสินใจเลือกซื้อสินค้าที่เหมาะสมกับการใช้งานจริง
และสามารถประกอบและติดตั้งได้ด้วยตนเอง (Do It Yourself)
รวมทั้งเน้นการขยายช่องทางการจำหน่ายเพื่อเพิ่มความสะดวกให้แก่ลูกค้า
โดยการขยายสาขาให้ครอบคลุมพื้นที่หลักที่เป็นแหล่งชุมชนทั้งในเขตกรุงเทพมหานคร ปริมณฑล
และต่างจังหวัด ซึ่งในปัจจุบันลูกค้าเข้าใจ
และแยกความแตกต่างระหว่างคู่แข่งขันทั้งทางตรงและทางอ้อมของบริษัทฯ ได้ชัดเจนแล้ว

นอกจากนี้ บริษัทฯได้เน้นการเพิ่มประสิทธิภาพการบริหารภายใน
เพื่อเสริมสร้างศักยภาพและความได้เปรียบในการแข่งขันกับคู่แข่งขันทั้งภายในประเทศ
และคู่แข่งจากต่างประเทศ ที่อาจจะเข้ามาในธุรกิจนี้ในอนาคต
รวมทั้งบริษัทฯได้วางแผนขยายสาขาครอบคลุมพื้นที่ ในทำเลที่ดี
เพื่อรองรับการแข่งขันที่อาจมีขึ้นในอนาคต

3.  ความเสี่ยงเกี่ยวกับการเปลี่ยนแปลงกฎหมายที่เกี่ยวข้อง

ที่ผ่านมา มีการเปลี่ยนแปลงทางกฎหมาย ที่เกี่ยวข้องกับการดำเนินธุรกิจของบริษัทฯ คือ
กฎหมายผังเมือง
เพื่อเป็นบรรทัดฐานในการจัดการและดูแลการประกอบธุรกิจให้มีมาตรฐานและระเบียบวินัยมากขึ้น
โดยในส่วนกฎหมายผังเมือง
รัฐได้มีการประกาศกระทรวงมหาดไทยกำหนดบริเวณพื้นที่ก่อสร้างและการใช้ประโยชน์อาคาร
และประกาศอธิปดีกรมโยธาธิการ เพื่อปรับปรุงกฎกระทรวงเรื่องผังเมืองรวม
เพื่อให้มีมาตรฐานในการกำหนดรูปแบบการขยายตัวของธุรกิจค้าปลีก
ให้สอดคล้องกับความเปลี่ยนแปลงและพัฒนาการในการประกอบธุรกิของท้องถิ่นด้วย
ดังนั้นจึงมีโอกาสที่กฎหมายฉบับนี้อาจถูกเปลี่ยนแปลงได้อีก
แต่การเปลี่ยนแปลงดังกล่าวกลับก่อให้เกิดผลดีแก่บริษัทฯ
เพราะทำให้สามารถเปิดดำเนินงานได้ในบางพื้นที่ แต่ในบางพื้นที่ก็อาจถูกจำกัด
ซึ่งทางบริษัทฯได้วางแผนจัดหาพื้นที่ที่จะขยายสาขาไว้ล่วงหน้าเพื่อรองรับความไม่แน่นอนที่อาจเกิดขึ้น

  สำหรับในส่วนกฎหมายแข่งขันทางการค้าเป็นกรณีที่กรมการค้าภายในได้ประกาศแนวทางปฏิบัติทางการค้า

ที่ไม่เป็นธรรมในธุรกิจค้าปลีก (Guidelines)
เพื่อเป็นแนวทางและข้อแนะนำในการประกอบกิจการให้มีความเอื้ออาทรและเป็นธรรม
ในระหว่างผู้ประกอบธุรกิจที่เกี่ยวข้องในระบบห่วงโซ่อุปทาน (Supply Chain) ซึ่งในเรื่องนี้
บริษัทฯ ได้ปฏิบัติต่อคู่ค้าอย่างเป็นธรรม และไม่ใช้ขนาดธุรกิจมาสร้างความได้เปรียบกับค้าปลีกอื่นๆ
อย่างไม่เป็นธรรม ตรงกันข้ามกับบริษัทฯ ที่ คำนึงถึงการเจริญเติบโตร่วมกันอย่างยั่งยืน
และเป็นธรรมเสมอ บริษัทฯ จึงไม่ได้รับผลกระทบในการประกาศใช้แนวทางดังกล่าว []